KOMISIJOS REGLAMENTAS (EB) Nr. 536/2008
2008 m. birželio 13 d.
įgyvendinantis Europos Parlamento ir Tarybos reglamento (EB) Nr. 782/2003 dėl draudimo naudoti laivuose organoalavo junginius 6 straipsnio 3 dalį ir 7 straipsnį ir iš dalies keičiantis tą reglamentą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. balandžio 14 d. Europos Parlamento ir Tarybos reglamentą (EB) Nr. 782/2003 dėl draudimo naudoti laivuose organoalavo junginius (1), ypač į jo 6 straipsnio 3 dalį, 7 straipsnio antrą pastraipą ir 8 straipsnį,
kadangi:
(1)
Reglamente (EB) Nr. 782/2003 nustatyta, kad jei 2001 m. spalio 5 d. pasirašyta Tarptautinė konvencija dėl laivuose naudojamų žalingų apsaugos nuo užsiteršimo sistemų kontrolės (toliau - AFS konvencija) neįsigalios iki 2007 m. sausio 1 d., Komisija turės patvirtinti to reglamento įgyvendinimo priemones.
(2)
AFS konvencija dar neįsigaliojo.
(3)
Todėl būtina patvirtinti priemones, kad laivai, plaukiojantys su trečiosios šalies vėliava, galėtų įrodyti atitiktį Reglamento (EB) Nr. 782/2003 5 straipsniui, ir numatyti uosto valstybės vykdomos kontrolės tvarką.
(4)
Reglamento (EB) Nr. 782/2003 8 straipsnyje numatyta, kad, atsižvelgiant į įvykius tarptautiniu lygmeniu ir visų pirma Tarptautinėje jūrų organizacijoje (TJO) arba siekiant padidinti šio reglamento veiksmingumą atsižvelgiant į patirtį, reglamentas gali būti iš dalies pakeistas.
(5)
2002 m. spalio 11 d. priimdamas Rezoliuciją MEPC.102(48), TJO Jūrų aplinkos apsaugos komitetas (toliau - MEPC) pagal AFS konvencijos 4 priedo 1 taisyklės 4 punkto a papunktį patvirtino Laivuose naudojamų apsaugos nuo užsiteršimo sistemų apžiūros ir sertifikavimo gaires.
(6)
Priimdamas 2003 m. liepos 18 d. Rezoliuciją MEPC.105(49), MEPC pagal AFS konvencijos 11 straipsnio 2 dalį patvirtino Laivuose naudojamų apsaugos nuo užsiteršimo sistemų patikros gaires.
(7)
Priimdamas 2003 m. liepos 18 d. Rezoliuciją MEPC.104(49), MEPC pagal AFS konvencijos 11 straipsnio 1 dalį patvirtino Laivuose naudojamų apsaugos nuo užsiteršimo sistemų mėginių ėmimo gaires.
(8)
Kol įsigalios AFS konvencija, būtų tikslinga taikyti jos nuostatas laivams, plaukiojantiems su minėtą konvenciją pasirašiusios šalies vėliava. Analogiškai, laivams, plaukiojantiems su AFS konvencijos nepasirašiusios šalies vėliava, palankesnis režimas Bendrijoje neturėtų būti taikomas.
(9)
Šiame reglamente numatytos priemonės atitinka Jūrų saugumo ir teršimo iš laivų prevencijos komiteto, įsteigto pagal Europos Parlamento ir Tarybos reglamentą (EB) Nr. 2099/2002 (2), nuomonę,
PRIĖMĖ ŠĮ REGLAMENTĄ:
1 straipsnis
Šio reglamento tikslai yra:
-
numatyti priemones, kad su trečiosios šalies vėliava plaukiojantys laivai, įplaukiantys į valstybės narės uostą arba atviroje jūroje esantį terminalą, galėtų įrodyti atitiktį Reglamento (EB) Nr. 782/2003 5 straipsniui,
-
numatyti uosto valstybės vykdomos kontrolės Bendrijoje tvarką, ir
-
pataisyti Reglamente (EB) Nr. 782/2003 ir to reglamento I priede pateiktas nuorodas į AFS atitikties pareiškimą.
2 straipsnis
1. Reglamento (EB) Nr. 782/2003 3 straipsnio 1 dalies c punkte nurodyti laivai įrodo atitiktį to reglamento 5 straipsniui pagal šio straipsnio 2, 3 ir 4 dalis.
2. Kad pereinamuoju laikotarpiu įrodytų atitiktį Reglamento (EB) Nr. 782/2003 5 straipsniui, laivai, plaukiojantys su šalies, pasirašiusios Tarptautinę konvenciją dėl laivuose naudojamų žalingų apsaugos nuo užsiteršimo sistemų kontrolės (AFS konvencija), vėliava pateikia atitikties pareiškimą, numatytą Laivuose naudojamų apsaugos nuo užsiteršimo sistemų apžiūros ir sertifikavimo gairių, kurios pridėtos prie Tarptautinės jūrų organizacijos Jūrų aplinkos apsaugos komiteto (toliau - MEPC) Rezoliucijos MEPC.102(48), 5.4.1. punkte.
3. Įsigaliojus AFS konvencijai, laivai, plaukiojantys AFS konvenciją pasirašiusios šalies vėliava, norėdami įrodyti atitiktį Reglamento (EB) Nr. 782/2003 5 straipsniui pateikia tarptautinį apsaugos nuo užsiteršimo sistemos liudijimą, numatytą AFS konvencijos 4 priede.
4. Kad įrodytų atitiktį Reglamento (EB) Nr. 782/2003 5 straipsniui, laivai, plaukiojantys su AFS konvencijos nepasirašiusios šalies vėliava, pateikia atitikties pareiškimą, kurį pagal AFS konvencijos nuostatas kartu su jos 4 priedu ir Laivuose naudojamų apsaugos nuo užsiteršimo sistemų apžiūros ir sertifikavimo gaires, pridėtas prie MEPC Rezoliucijos MEPC.102(48), išduoda vėliavos valstybės administracija. Šioje straipsnio dalyje laikoma, kad minėtame straipsnyje, priede ir gairėse pateiktos nuorodos į tarptautinį apsaugos nuo užsiteršimo sistemos liudijimą, yra nuorodos į atitikties pareiškimą.
3 straipsnis
1. Pereinamuoju laikotarpiu valstybės narės, laikydamosi šio straipsnio 2 ir 3 dalių, taiko laivams, patenkantiems į Reglamento (EB) Nr. 782/2003 taikymo sritį, nuostatas, lygiavertes Tarybos direktyvos 92/21/EB (3) nuostatoms.
2. Atlikdamos patikrinimus ir nustatydamos pažeidimus valstybės narės, nepažeisdamos šio reglamento 2 straipsnio, taiko AFS konvencijos 11 straipsnio nuostatas ir laikosi Laivuose naudojamų apsaugos nuo užsiteršimo sistemų patikros gairių, pridėtų prie MEPC Rezoliucijos MEPC.105(49).
3. Šio straipsnio 1 dalis taikoma Reglamento (EB) Nr. 782/2003 3 straipsnio 1 dalies c punkte nurodytiems laivams nuo 2008 m. sausio 1 d.
4 straipsnis
Vykdydamos savo įsipareigojimus pagal Reglamento (EB) Nr. 782/2003 6 ir 7 straipsnius valstybės narės taiko Laivuose naudojamų apsaugos nuo užsiteršimo sistemų mėginių ėmimo gaires, pridėtas prie MEPC Rezoliucijos MEPC.104(49).
5 straipsnis
Reglamentas (EB) Nr. 782/2003 iš dalies keičiamas taip:
1)
2 straipsnio 9 punktas pakeičiamas taip:
„9.
Europos AFS atitikties pareiškimas - tai atitiktį AFS konvencijos 1 priedui konstatuojantis dokumentas, kurį valstybės narės administracijos vardu išduoda pripažinta organizacija;“;
2)
6 straipsnio 2 dalies b punktas pakeičiamas taip:
„b)
metus iki a punkte nurodytos datos valstybės narės pripažįsta bet kokį Europos AFS atitikties pareiškimą.“;
3)
I priedo 1.4 punkte nuoroda į Rezoliuciją MEPC.101(48) pakeičiama nuoroda į Rezoliuciją MEPC.102(48).
6 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 13 d.